Komisijos reglamentas (EB) Nr. 1843/2003
2003 m. spalio 17 d.
nustatantis nuvertėjimo procentus, taikytinus žemės ūkio produktams, supirktiems 2004 finansiniams metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1978 m. rugpjūčio 2 d. Tarybos reglamentą (EEB) Nr. 1883/78, išdėstantį bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo [1], su paskutiniais pakeitimais, padarytais Reglamentu (EB) Nr. 1259/96 [2], ypač į jo 8 straipsnio 1 dalies antrąjį sakinį,
kadangi:
(1) pagal Reglamento (EEB) Nr. 1883/78 8 straipsnį žemės ūkio produktų, saugomų valstybiniuose intervenciniuose sandėliuose, nuvertėjimas turi būti taikomas superkant tokius produktus. Nuvertėjimo procentas neviršija skirtumo tarp supirkimo kainos ir numatomos konkretaus produkto realizavimo kainos.
(2) Pagal Reglamento (EEB) Nr. 1883/78 8 straipsnio 3 dalį Komisija gali apriboti nuvertėjimą supirkimo metu iki tam tikros procento dalies, tačiau ši dalis negali būti mažesnė kaip 70 % nuo bendro nuvertėjimo. Tam tikriems produktams 2004 finansiniais metais turėtų būti nustatyti koeficientai, kuriuos intervencinės agentūros turi taikyti mėnesinėms šių produktų supirkimo vertėms, kad agentūros galėtų nustatyti nuvertėjimo dydžius.
(3) Šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
1. Priede išvardytų produktų, kurie buvo supirkti valstybės intervencijos būdu, intervencinių agentūrų buvo saugomi arba perimti 2003 m. spalio 1 d. - 2004 m. rugsėjo 30 d., vertę valdžios institucijos nuvertina, atsižvelgdamos į atitinkamų produktų supirkimo kainų ir numatomų pardavimo kainų skirtumą.
2. Siekdamos nustatyti nuvertėjimo dydį, intervencinės agentūros kiekvieną mėnesį supirktų produktų vertėms taiko priede nustatytus koeficientus.
3. Apie tokiu būdu nustatytas išlaidų sumas Komisijai pranešama pateikus Komisijos reglamente (EEB) Nr. 296/96 [3] nustatytas deklaracijas.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 17 d.